God is met ons – Matteus se evangelie in een sin - www.bybelkennis.co.za
God is met ons – Matteus se evangelie in een sin – Fanie Rudolph
Matteus skryf sy evangelie aan oorwegend Joodse lesers. Hy doen baie moeite om Jesus as die verwagte Messias uit te wys, spesifiek met behulp van aanhalings uit die Ou Testament. Sy uitstaande aanhaling is egter die een in Matteus 1:23 : "Die maagd sal swanger word en 'n Seun in die wêreld bring, en hulle sal Hom Immanuel noem." Hiermee bevestig Matteus dat die koninkryk van God gekom het – in die persoon van Jesus Christus self.
Die koninkryk van God het naby gekom:
Matteus wil die feit sterk beklemtoon dat die koninkryk van God naby gekom het met die geboorte van Jesus as die Messias wat voorspel en verwag is. Jesus begin sy bediening met die aankondiging van God se koninkryk (vgl. Matt. 4:17). Hierna wys Jesus se lering, sy wonders, sy lewe dat die koninkryk van God naby gekom het. Uiteindelik vra Jesus sy dissipels om ook die boodskap van God se koninkryk (i.e. Jesus se verlossing) te verkondig (Matt. 24:14) in die toekoms (i.e. na sy sterwe, opstanding en hemelvaart).
God het tasbaar naby gekom (Matt. 1:23 en 28:20):
Rondom hierdie belangrike motief van die koninkryk van God wat naby gekom, vind ons die belangrike motief wat Matteus se evangelie in geheel rig: God is by ons. Die frase self kom net twee keer in die evangelie voor (Matt. 1:23 en 28:20). Die hele evangelie speel egter binne hierdie twee frases af. Hierdie kernboodskap is meer as net 'n mooi teologiese benaming. Die lewe van Jesus onderstreep die waarheid van Jesus. "God is met ons" is 'n praktiese waarheid wat mense kan beleef in hulle elke dag se lewe. Mense kan die uitwerking daarvan oral rondom hulle sien. Alles wat in Matteus se evangelie gemeld word, dra die merkteken van God wat by sy mense is:
Jesus se lering vertel van God se koninkryk wat tasbaar naby mense gekom het. Elke lering van Jesus in Matteus handel oor die koninkryk van God (vgl. veral Matt. 13). Jesus kom maak die koninkryk bekend, sodat mense dit weer kan raaksien, en so God se verlossing deur die koms van die koninkryk kan ontvang.
Jesus se wonders bevestig dat God se koninkryk naby gekom het. Sy geraak word. Dit bevestig dat Hy wat hierdie wonders doen, met Goddelike gesag optree, i.e. dat Hy deur God gestuur is om verlossing te bring.
Sy vergifnis van mense bevestig dat Hy die mag oor sonde het. Hy kan as Seun van die Mens regspreek oor sonde en dit vergewe.
Die feit dat hierdie dinge deur Jesus self gedoen word terwyl Hy tussen die mense beweeg, hulle aan Hom kan raak en Hom kan sien en hoor, bevestig dat hierdie God-gestuurde Persoon God se teenwoordigheid tussen hulle kom vestig het.
Die frases bevestig net soveel Jesus se Goddelikheid as sy met-ons-wees. Jesus kom maak God bekend deur sy lewe. Dit kan Hy net volledig doen as Hy self Goddelik is.
Al hierdie dinge wil een belangrike feit beklemtoon: Jesus is God by ons.
In Matteus 28:20 wil Jesus beklemtoon dat die koninkryk van God nie verdwyn omdat Hy gaan terugkeer na sy Vader toe nie. Sy dissipels kan (en moet) die boodskap van die koninkryk verder dra. Hulle moet verteenwoordigers van God se nuwe koninkryk word, net soos Adam verteenwoordiger van God in die skepping was (vgl. Gen. 1:26-27). Terwyl hulle dit doen, kan hulle vir seker weet dat Jesus by hulle is. Die verlossing wat Jesus gebring het, reik verby sy hemelvaart. God se koninkryk is nooit weer weg van die gelowiges af nie, want gelowiges is nooit weer sonder Jesus nie.
God is by ons. Hierdie sentrale motief sê uiteindelik alles oor die evangelie van Jesus Christus, oor die diepte van sy verlossing, die grootheid van sy lyding (God hang aan 'n kruis – Moltmann), sy liefde vir die mense wat Hy kom red het.